recursal/SuperWikiNEXT-32B huggingface dataset:
**קלייטון "קליי" מ. האטמצ'ר** (באנגלית: **Clayton "Clay" M. Hutmacher**) הוא קצין בדימוס בדרגת מייג'ור גנרל בצבא ארצות הברית. בתפקידו האחרון שירת כקצין אג"ם של פיקוד המבצעים המיוחדים של ארצות הברית.

ביוגרפיה
--------

האטמצ'ר נולד בוונאטצ'י שבוושינגטון. הוא התגייס בינואר 1978 לחיל הנחתים של ארצות הברית. במאי 1984 עבר לשרת בצבא ארצות הברית לאחר שהתקבל לתוכנית הכשרת מש"קים לאנשי צוות אוויר והוכשר כטייס מסוקים. הוא שירת כטייס פינוי רפואי בחטיבה האווירית של הדיוויזיה המוטסת ה-101. 

ב-1987 סיים קורס קצינים, הוא התקבל לרגימנט האווירי למבצעים מיוחדים ה-160 ושירת במטה הרגימנט וכמפקד מחלקת פשיטה אווירית כטייס MH-60 נייט הוק. הוא סיים קורס קציני תעופה מתקדם והוצב במסגרת תוכנית חילופי קצינים בפיקוד המבצעים המיוחדים של חיל האוויר, בו שירת כמדריך טיסה ומוביל מבנה בטייסת המבצעים המיוחדים ה-55. לאחר מכן שימש מפקד פלגה וקצין מבצעים ביחידה חשאית למבצעים מיוחדים של כוח דלתא וה-CIA. 

ביוני 2002 חזר לחטיבה האווירית למבצעים מיוחדים 160 ושירת כסגן מפקד הגדוד הראשון. בתקופה זו השתתף במלחמת עיראק ובמרדף אחר סאדאם חוסיין.

ביוני 2004 מונה למפקד הגדוד החמישי ברגימנט האווירי ה-158 של הצבא המוצב בגרמניה. ביולי 2006 מונה למפקד הגדוד בחטיבה האווירית למבצעים מיוחדים 160 ובמאי 2008 מונה למפקד החטיבה. בהמשך שירותו שימש עוזר לענייני מבצעים מיוחדים בפיקוד ארצות הברית ונאט"ו לאימון כוחות הביטחון של אפגניסטן. 

ביוני 2012 מונה למפקדו השני של פיקוד מבצעי אוויר מיוחדים של צבא ארצות הברית. ביוני 2014 מונה לסגן מפקד דיוויזיית חיל הרגלים השנייה וב-2015 מונה לסגן מפקד פיקוד המבצעים המיוחדים של צבא ארצות הברית. ביולי 2017 מונה לקצין אג"ם של פיקוד המבצעים המיוחדים של ארצות הברית. הוא פרש מהשירות הצבאי ב-2018.

האטמצ'ר בעל תואר ראשון בניהול מאוניברסיטת האווירונאוטיקה אמברי-רידל, בעל תואר שני בלימודי ביטחון לאומי ואסטרטגיה מהמכללה לפיקוד ומטה של הצי, ותואר שני באסטרטגיה ממכללת המלחמה של הצבא.

קישורים חיצוניים
----------------

ויקישיתוף מדיה וקבצים בנושא **קלייטון האטמצ'ר** בוויקישיתוף
* From the Air, Delivering, Protecting and Extracting SOF Warriors, ראיון עמו במגזין "Special operations technology", יולי 2009
* Meet Your Army, with Major General Clayton M. Hutmacher, Deputy Commanding General (אורכב 04.11.2017 בארכיון Wayback Machine) באתר pritzkermilitary.org

הערות שוליים
------------

1. ↑  Sean Naylor, Relentless Strike: The Secret History of Joint Special Operations Command, 2015, פרק 16
2. ↑  Night Stalkers bid farewell to outgoing commander, פורט קמפבל קורייר, 29 במאי 2008
3. ↑  ambassadors council clayton m. hutmacher

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"קלייטון האטמצ'ר"**.
**תעלומת ספרטיקל** (באנגלית: **The Sparticle Mystery**) היא תוכנית טלוויזיה בריטית בסגנון מדע בדיוני, שהופקה עבור CBBC. התוכנית עוקבת אחרי עשרה ילדים בריטים, שמנסים להחזיר את המבוגרים, שנעלמו בעקבות ניסוי, בשם פרויקט ספרטיקל, שהשתבש.

הסדרה, שהופקה בתקציב של שלושה מיליון אירו, צולמה בבריסטול, כאשר הפרק האחרון בעונה הראשונה צולם במאיץ חלקיקים.
העונה השנייה הייתה מאוד פופולרית, עם יותר משני מיליון צפיות ב- BBC iPlayer. העונה השלישית גם כן גרפה צפיות רבות, ובאופן כללי הביקורות על הסדרה היו טובות מאוד, עם ציון של 7.0 ב-IMDb.

העונה השנייה של תעלומת ספרטיקל צולמה ב-2012 ביורקשייר, ושודרה בשנת 2013. העונה השלישית צולמה בשנת 2014 ועלתה לשידור בשנת 2015. זכויות ה-VOD לסדרה נרכשו על ידי אמזון בריטניה, ובארצות הברית העונה הראשונה זמינה בנטפליקס. בישראל שודרה העונה הראשונה בערוץ הילדים.

תקציר
-----

בעקבות ניסוי בשם "פרויקט ספרטיקל" נעלמו מאירופה של זמננו כל המבוגרים שגילם מעל 15 שנים בשעה 11:11 בדיוק. הסדרה עוסקת בסיפורם של עשרה ילדים שיוצאים למסע במטרה להחזירם.

בתחילה, העולם נראה לילדים כמו מגרש משחקים ענקי, וכאשר המבוגרים, ועמם החוקים, נעלמים, הם עושים כל העולה על דעתם. אך כאשר המשאבים מתחילים להיגמר, כמה ילדים מבינים שהם צריכים לנסות להחזיר את המבוגרים, על ידי נסיעה לפרויקט ספרטיקל. הם נעזרים ברמזים שהשאירה להם דורה "יום הדין" (אנט בדלנד), אחת מהמדענים הראשיים של הפרויקט. לאורך הדרך הם נתקלים בהרפתקאות רבות, שמלמדות אותם מיומנויות חשובות.

בהתחלה מתחילות כנופיות לאכלס את הרחובות, וסאדיק, נער כבן 15, מגיע, עם חבורת ילדים שקיבץ סביבו, למלון, ויחד הם משיגים שליטה עליו והופכים אותו לביתם. קאט, בתו של מדען חשוב בפרויקט ספרטיקל, התחייבה להשגיח על ליאם, שכנה. השניים מנסים להיכנס למלון, אך בהתחלה רק ליאם נכנס, אבל גם בהמשך גם קאט. ילדה אחרת היא ריס, שטוענת שקרו לה מקרים מוזרים, ובהתחלה לא מאמינים לה, אבל בהמשך, לאחר שהיא מצילה את חייהם של ילדים מהחבורה, כולם מאמינים לה.

קאט וריס מבינות במהרה שפרויקט ספרטיקל קשור להיעלמותם של המבוגרים, והחבורה מחליטה להתפצל. טיה, ג'פרי (בעל שיתוק מוחין ואחיו של ג'ורדן), ליאם (שעליו לקחה קאט חסות) ופרנקי, אחותו הקטנה של סאדיק, נשארים בבית המלון. כל השאר, שהם סאדיק, המנהיג, קאט, הולי, אמי, ג'ורדן וריס, יוצאים לחפש אחר פרויקט ספרטיקל. אליהם מצטרפים גם קאלום, נער צעיר שבהתחלה נראה כאויב, אך בהמשך עוזר להם, ומונא, ילדה עם כוחות מיוחדים שכלואה בין שני העולמות.

שחקנים
------

השחקנים ב"תעלומת ספרטיקל" הם מקבוצות אתניות שונות. מייגן ג'ונס משחקת כטיה; אוליבר בל כליאם; ווסלי נלסון כג'פרי; וכרים זרואל כסאדיק. בשל גילם של השחקנים הפערים בין העונות נראו בבירור.

קישורים חיצוניים
----------------

* 

* אתר האינטרנט הרשמי של תעלומת ספרטיקל

* "תעלומת ספרטיקל", במסד הנתונים הקולנועיים IMDb (באנגלית)

* "תעלומת ספרטיקל", במסד הנתונים הקולנועיים KinoPoisk (ברוסית)
**מסי הייבוא בישראל** מתחלקים לסעיפים שונים, לפי סוג המוצר, מחירו, ופרמטרים רבים נוספים. מיסים אלה מכונים לעיתים בלשון הדיבור "תשלום מכס", אך למעשה מכס הוא רק אחד ממרכיבי התשלום על ייבוא עצמאי של חבילות. רשות המיסים שבמשרד האוצר אחראית על גביית המכס ועל הבקרה בנמלי התעופה והספנות.

היסטוריה
--------

בישראל נהוג מכס על מוצרים רבים ומגוונים. בראשית שנות המדינה נעשה שימוש אגרסיבי במכסים בשיעור גבוה והגבלות מנהלתיות כדי להגן על היצור המקומי. בשנות ה-60 הורדו שיעורי המכס, אך הם הועלו מחדש לאחר מלחמת יום הכיפורים. בשנת 1975 נחתם הסכם סחר חופשי עם השוק המשותף, שבו הסכימו מדינות השוק המשותף וישראל להפחית בהדרגה את המכס על יבוא ויצוא מישראל. במהלך שנות התשעים הוחלט על מדיניות לפיה יש לחשוף את המשק הישראלי לייבוא מתחרה, באופן גורף ככל שניתן. עם זאת מכסים רבים, כגון בתחום המזון, נותרו על כנם. בתקופתם של יאיר לפיד ומשה כחלון כשרי אוצר, נעשה מאמץ להוריד את מרבית המכסים גם בתחום המזון, כחלק מהמאבק ביוקר המחיה הגבוה בישראל.

סוגי מסי הייבוא
---------------

מסי הייבוא בישראל מתחלקים ל-3 קטגוריות עיקריות:

* **מס ערך מוסף** (מע"מ) - מס בשיעור קבוע, הנקבע בחוק מס ערך מוסף. מע"מ נגבה על כל חבילה הנכנסת לישראל במחיר של לפחות 75$.
* **מס קנייה** - מס בשיעור לא אחיד, המשתנה לפי סוג המוצר המיובא, המוגדר בחוק מס קניה (טובין ושירותים), תשי"ב-1952, וקובע מיסוי על קניית מוצרים מקטגוריות מסוימות. גם מס הבלו המוטל על דלק וסיגריות מקוטלג כמס קנייה.
* **מכס** - במדינת ישראל, רשות המיסים שבמשרד האוצר אחראית על גביית המכס ועל הבקרה בנמלי התעופה והספנות. בישראל נהוג מכס על מוצרים רבים ומגוונים כגון חוטי תפירה מכותנה ומשקאות אלכוהוליים. המדינה חתומה על הסכמים עם מדינות שונות המבטלים או מקטינים את המכס הקבוע בחוק למוצר כאשר הוא יוצר במדינות ההסכם.

ניתן לקבל החזר על מכס ששולם על מרכיבים ששימשו לייצור מוצרים ליצוא. החזר זה נקרא הישבון.

כל זאת נוסף על תשלום עמילות מכס, הנדרש מחפצים שנבדקו במדגם אקראי על ידי רשות המכס, אשר כוללת את כל החבילות אשר נשלחו על ידי שירותי החבילות הפרטיים, כגון EMS ו-DHL, מדגם מבין החבילות הנותרות, וחבילות אשר הגיע לרשות המיסים מידע מודיעיני מקדים על ניסיון הברחת חפצים בתוכן.

קישורים חיצוניים
----------------

* פקודת המכס, בספר החוקים הפתוח
* חוק מס ערך מוסף, בספר החוקים הפתוח
* קינן ראובני, "תרשום לי את הפאקטים על הילדים": התרגילים היצירתיים של הישראלים במכס, באתר TheMarker‏, 30 בדצמבר 2017
* מילקי ייקח חולצות זולות, דצמבר 2018, אורי כץ, פורום קהלת

הערות שוליים
------------

1. ↑  במקרה שמטבע החבילה אינו דולר, מתבצעת המרה לשקל, ואז חזרה לדולר, לפי שער בנק ישראל ביום קבלת החבילה
2. ↑  סעיף 3.7 - מס קנייה, ברשות המיסים – מאגר מונחים מקצועיים
**קלייטוס** (ביוונית: **Κλεῖτος**) המכונה **הלבן** (ביוונית: **Λευκός**) כדי להבדילו מקלייטוס השחור. היה מצביא מוקדוני ששירת בצבאו של אלכסנדר הגדול, אולם את עיקר שמו קנה לו במלחמות הדיאדוכים.

ביוגרפיה
--------

הוא נזכר לראשונה כאחד ממפקדי הכוח המוקדוני במהלך פלישת אלכסנדר הגדול להודו, הוא השתתף בקרב הידספס. אולם לאחר מכן כאשר הצבא התמרד באופיס, נשלחו רבים מהקצינים יחד עם קרטרוס חזרה למוקדון, קלייטוס היה ביניהם. אולם לאחר מותו של אלכסנדר, התמרדו הערים היווניות נגד הכובשים המוקדונים, מאבק שזכה לכינוי מלחמת לאמיה. קלייטוס הצטיין במיוחד במלחמה זו, והביס את הצי המורד הלא מוכן בקרב אמורגוס, ומאוחר יותר הביס אותו שוב בקרב על האיים האכינדים. הוא מונה על ידי העוצר אנטיפטרוס למושל לידיה. 

לאחר מותו של אנטיפטרוס בשנת 319 לפנה"ס, פרצה מלחמת ירושה בין היורש הרשמי שלו פוליפרכון, לבין בנו קסנדרוס. עד מהרה התרחבה המערכה, ואל פוליפרכון הצטרפו אאומנס, ואולימפיאס. אל קסנדרוס הצטרפו אנטיגונוס, תלמי, וניקנור. אנטיגונוס היה אמור לחצות את ההלספונט, המפרידים בין ממלכתו שבפריגיה, למוקדון שתחת שליטתו של פוליפרכון. קלייטוס בחר לצדד בפוליפרכון, זה האחרון שלח אותו כדי למנוע את נחיתת כוחותיו של אנטיגונוס באירופה. קסנדרוס שהיה זקוק לכוחות המדוברים, שלח את ניקנור בראש צי להיאבק בו. הקרב ביניהם התרחש ליד ביזנטיון, ובתחילה ניצח קלייטוס. אולם בהמשך התרשל והניח לציו ולחייליו להתפזר, מה שאפשר לניקנור לתקוף פעם נוספת ולנצח. קלייטוס נמלט עם כמה ספינות לחוף של תראקיה, וניסה להמשיך משם אל מוקדון, אולם נרצח בדרך בידי אנשיו של ליסימכוס שליט תראקיה. עם מותו נסתם הגולל על עתידו של פוליפרכון.

הערות שוליים
------------

1. ↑  אריאנוס, ספר חמישי, 12, 2.
2. ↑  ביל יני עמ' 184.
3. ↑  יוסטינוס, ספר שנים עשר, 12, 8.
4. ↑  אתנאיוס, "משתה החכמים", ספר שנים עשר, 55.
5. ↑  John H. Hale, Lords of the sea: the story of the Athenian navy, chapter 21
6. ↑  פלוטרכוס, "מוראליה", 338.
7. ↑  דוד גולן, "תולדות העולם ההלניסטי" עמ, 71-70.
8. ↑  דיודורוס, "ביבליותקה היסטוריקה", ספר שמונה עשר, 72, פרקים 9-5.
פירוש נוסף ערך זה עוסק בסוג של צמח. אם התכוונתם למשמעות אחרת, ראו ריבס (פירושונים).

**רִבָּס** (שם עברי נוסף: **רָבָּרְבֶּר**; שם מדעי: *Rheum*) הוא סוג של צמחים רב-שנתיים ממשפחת הארכוביתיים, בעלי קני שורש עבים וקצרים.

בארץ ישראל נפוצים באופן טבעי שני מינים בסוג, ריבס המדבר וריבס חרמוני. שני מינים אחרים, *Rheum rhabarbarum* ו-*Rheum x hybridum*, משמשים כירק מאכל.

בישראל, הירק בייחוד אהוד בקרב יוצאי המדינות האנגלוסקסיות, צפון אירופה, גרמניה, כורדיסטן ואיראן ושמו בעברית מבוסס למעשה על שמו בפרסית.

כמו הכוסמת והחומעה, גם הריבס משתייך למשפחת הארכוביתיים. למרות הדמיון הפיזי, הוא אינו קרוב משפחה של הסלרי. פרחי הריבס קטנים, בצבע ירוק-לבן ופורחים בתפרחת גדולה.

כל מיני הריבס הגדלים בר בישראל הם ערכי טבע מוגנים.

ראו גם
------

* גריסים אדומים - מאכל אהוב בדנמרק וגרמניה המוכן בין היתר מן הצמח

קישורים חיצוניים
----------------

ויקישיתוף מדיה וקבצים בנושא **ריבס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* ITIS
* NCBI
* GBIF
* IPNI
* Tropicos
 |

פאי ריבס
ריבס המדבר בהר הנגב - פירות

הערות שוליים
------------

1. ↑  אכרזת גנים לאומיים, שמורות טבע, אתרים לאומיים ואתרי הנצחה (ערכי טבע מוגנים), ה'תשס"ה-2005, ק"ת 6369, ה'תשס"ה, 15 בפברואר 2005 (תוקן ב־17 בדצמבר 2019), בספר החוקים הפתוח

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007536331305171
* BnF: cb125676795 (data)
* LCCN: sh85113795
* NKC: ph417907

 |
מסיבת אוזניות בירושלים
מסיבת אוזניות בשד' בן-גוריון בתל אביב
מסיבת אוזניות ברמת השרון
**מסיבת אוזניות** היא מסיבה בה כל האנשים רוקדים לצלילי מוזיקה הנשמעת אך ורק באוזניות. בניגוד למסיבה רועשת בה נעשה שימוש במערכות הגברה וברמקולים, במסיבת אוזניות כל משתתף מקבל זוג אוזניות אלחוטיות שרק באמצעותן הוא יכול להאזין למוזיקה. המוזיקה עצמה בוקעת מעמדת שמע אליה מחובר משדר היוצר מרחב וירטואלי מוגדר שרק בו ניתן לשמוע את המוזיקה עם אותן האוזניות האלחוטיות – ללא אוזניות לא ניתן לשמוע מוזיקה כלל. 

במסיבת אוזניות ניתן לשלב מספר ערוצי מוזיקה המשודרים במקביל לאותו המרחב והקהל על ידי שני די ג'יים או יותר. מסיבות האוזניות פופולריות במיוחד בתור מסיבות רחוב[דרוש מקור] בשל יכולתן לאפשר מסיבה נטולת רעש שאפשר לקיים גם בשעות בהן ישנם איסורים על קיום רעש בפומבי ועל השמעת מוזיקה רועשת.

היסטוריה
--------

מסיבת האוזניות הראשונה נערכה בשנת 1969 במסגרת סרט מדע בדיוני פיני בשם "Ruusujen Aika"‏. בשנות התשעים שב והועלה רעיון מסיבות האוזניות על ידי מספר ארגונים למען הסביבה שהשתמשו באוזניות במסיבות רחוב על מנת לצמצם את "זיהום הרעש" העולה מהן ואת הפגיעה בטבע ובסביבה. בשנות האלפיים יושם הרעיון גם בחופיה של גואה, הודו, כמענה להגבלות הממשלתיות בנוגע לעריכת מסיבות וקיום רעש במקומות פתוחים.

שימושים נוספים
--------------

מאז יישומו, התפשט רעיון מסיבות האוזניות גם לתחומים נוספים בתחום המוזיקה: בנובמבר 2010 נערכה הופעת האוזניות הראשונה בישראל במסגרת פסטיבל הפסנתר במרכז סוזן דלל.

מובייל קלאבינג
--------------

סוג נוסף של מסיבות אוזניות, הידוע בשם "מובייל קלאבינג", כולל את התקבצותם של מספר אנשים במקומות לא-קונבנציונלים הרוקדים לצלילי מוזיקה שכל אחד מהם מספק לעצמו, תוך שימוש במכשירי שמע ניידים כדוגמת נגני MP3 ודיסקמנים הנשמעים באוזניות אישיות.

קישורים חיצוניים
----------------

* רפי ברבירו, שקט. רוקדים, באתר ynet, 1 בינואר 2010
* תופעת מסיבות האוזניות(הקישור אינו פעיל), העולם הבוקר, רשת

הערות שוליים
------------

1. ↑   "Ruusujen Aika", במסד הנתונים הקולנועיים IMDb (באנגלית)
2. ↑  "Silent Disco Started by Eco-activists" Wales Online Article
3. ↑  תימורה לסינגר, וואו, אפשר להגביר!, באתר ynet, 19 בנובמבר 2010
**איברגים יורייביץ' צלאגוב** (באוסטית: **Цæллагаты Юрийы фырт Ибрагим**; נולד ב-12 בדצמבר 1990 בולדיקווקז, אוסטיה הצפונית) הוא כדורגלן רוסי ממוצא אוסטי המשחק בעמדת המגן באלניה ולדיקווקז.

קריירה
------

צלאגוב הוא בוגר האקדמיה לכדורגל של קריליה סובייטוב סמרה. החל מינואר 2010 היה לאחד השחקנים העיקריים במועדון. ב-2010 המועדון חווה זמנים קשים, עקב בעיות כלכליות שוחררו שחקנים רבים ושחקני קבוצת הנוער, איברגים ביניהם, קיבלו הזדמנות להוכיח את עצמם ואיברגים הפך לשחקן מרכזי, הוא הופיע בהרכב הקבוצה הבוגרת לראשונה, ב-13 במרץ 2010 במשחק נגד "זניט". את השער הראשון הבקיע ב-2 באוקטובר, במשחק נגד "אלניה". בסוף עונת 2010 היה מועמד לפרס "החמישייה הראשונה"כאחד השחקנים הצעירים הטובים של העונה. בהדרגה הצליח להפוך לשחקן מפתח בקבוצה ולאחד ממנהיגי הקבוצה. 

ב-30 בדצמבר 2016, עבר למועדון הכדורגל "זניט". הוא חתם על חוזה למשך 3.5 שנים.

ב-2 באוגוסט 2017 הושאל למשך עונה אחת ל"דינמו מוסקבה" וכעבור עונה חזר לזניט, במאי 2018, ברם הוא לא הרשים במחנה האימונים והוחזר להשאלה, הפעם לרובין קאזאן. במדיה הופיע במשך שנה שלמה.

בקיץ 2019 עבר לסוצ'י. ערך הופעת בכורה במדי הקבוצה במחזור הראשון של עונת 2019/2020, במשחק החוץ נגד ספרטק מוסקבה ב-13 ביולי 2019. את שער הבכורה הבקיע ב-31 באוגוסט 2019 במשחק המחזור השמיני נגד רובין קאזאן.

### בנבחרת

ב-9 בפברואר 2011 ערך את הופעת הבכורה בטורקיה במשחק הידידות מול אוקראינה בהרכב נבחרת הנוער. השתתף גם באליפות אירופה לנוער 2013.

קישורים חיצוניים
----------------

ויקישיתוף מדיה וקבצים בנושא **איברגים צלאגוב** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר FootballDatabase.eu

הערות שוליים
------------

1. ↑  «Зенит» прорабатывает вариант аренды Юсупова, Полоза и Цаллагова в клубы РФПЛ
2. ↑  Ибрагим Цаллагов переходит в Казанский Рубин на правах аренды
**מדיה דיגיטלית** היא מדיה שבה המידע נשמר בצורה דיגיטלית, כלומר אוסף של רשומות מספריות. לדוגמה: קובץ תמונה במחשב הוא מדיה דיגיטלית, אך סרט צילום אינו מדיה דיגיטלית.

יתרונה של מדיה זו ביכולת האחסון הקומפקטי שלה, טיפול בה בתוכנת מחשב ובחיבוריות פשוטה למחשב ללא צורך בכרטיס דגימה וביכולת שידור שלה ברשת האינטרנט וברשת מחשבים ביתית. למעשה ויקיפדיה היא בעצמה מדיה דיגיטלית של אנציקלופדיה, שבמקור הייתה מודפסת על ספרים, אבל מונח זה מתייחס בדרך כלל לשלושה סוגים עיקריים:

* תמונות - בפורמטים GIF,‏ JPEG,‏ PNG,‏ TIFF ועוד הבאים בדרך כלל ממצלמה דיגיטלית, סורק או תוכנה לעריכה גרפית.
* מוזיקה - בפורמט Ogg WAV ASF MP3.
* וידאו - שבא ממצלמת וידאו בפורמט AVI או MP4 או MPEG-2 או מסרטים VOD בפורמטים DIVX XVID MKV ומתוכנות לכידה של טלוויזיה PVR או מתוכנות עריכה של סרטים.

פורמטים שונים של מדיה דיגיטלית (כגון Ogg ומטרוסקה) יכולים לכלול סוגי מדיה רבים: ערוצי קול, ערוצי וידאו, כתוביות בשפות שונות, ועוד.

את המדיה אפשר לראות (או לשמוע) במחשב עם תוכנה מתאימה (נגן מדיה), או מכשיר שהוא בעיקרו מחשב נייד עם תוכנה דומה (נגן מדיה נייד או אף בקולנוע ביתי).

קישורים חיצוניים
----------------

ויקישיתוף מדיה וקבצים בנושא **מדיה דיגיטלית** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NKC: ph559630

 |
**צ'ולי זכאי** הוא מוזיקאי, פזמונאי ומלחין ישראלי.

ביוגרפיה
--------

זכאי נולד וגדל ברמת גן. בביתו הייתה מקובלת שירתה של אום כולתום, אך זכאי הושפע רבות גם ממוזיקת הרוק שהייתה פופולרית בשנות ה-70. דרכו המוזיקלית החלה בגיל 14, לאחר שרכש בכספו את הגיטרה הראשונה. במהלך שירותו הצבאי השתתף זכאי כנגן גיטרה בס בצוות הווי ובידור והופיע בבסיסים רבים ברחבי ישראל.

בשנת 1989 הוציא אלבום סולו בשם "ככה" על טהרת הרוק נ' רול. בין השירים שבאלבום ניתן למצוא את השיר "עיר הלכה לישון", אשר הגיע במסגרת פסטיבל חיפה למקום השלישי אחרי השירים הידועים "אצל הדודה והדוד" של דני סנדרסון ו"עוף גוזל" של אריק איינשטיין.

לאחר שירותו הצבאי החל זכאי לנגן לפרנסתו בלהקה שהופיע באירועים קטנים ובמקביל הצטרף כגיטריסט ללהקת רוק בשם "Crime" שלימים הפכה ללהקת "ווילד קרוז". בסוף שנות ה-90 עבד זכאי בתיאטרון הארצי לנוער ברמת אביב כמנהל הצגה.

זכאי החל לכתוב שירים לאמנים לאחר פגישתו עם מפיק שהיה אחראי על הפקת אלבום לזמרת מוג'דה - הילדה הטורקייה. השיר הראשון שנכתב לאלבום היה "מלאכים". לאחר שהפקת האלבום לא יצאה לפועל, פנה זכאי בשנת 2000 למעבד המוזיקלי יעקב למאי עם החומרים אותם כתב והלחין, ובשיתוף פעולה ראשון ביניהם עובדו השירים לאלבום "מלאכים" בביצועה של הזמרת רינת בר.

הפריצה הגדולה לעולם הזמר הים-תיכוני החלה כאשר פגש זכאי את המעבד המוזיקלי שי ראובני בתחילת שנת 2005. השניים החלו לעבוד יחד כאשר שירם המשותף הראשון היה "כל הכוח" בביצועו של הזמר קובי פרץ. זכאי כתב את השיר, וראובני הלחין ועיבד. השיר הפך ללהיט.

בשנת 2007 הקימו זכאי ושי ראובני חברת הפקות משלהם בשם "שי ראובני הפקות". תחת בית היוצר הופקו בין השנים 2007 ל-2009 מעל 100 שירים המאוגדים ב-9 אלבומים. בין האמנים להם השניים הפיקו שירים ניתן למצוא את ליאור נרקיס, מושיק עפיה, זהבה בן וכן זמרים צעירים כגון לירן אביב, מאור דניאל, אופיר כהן ועוד.

הדואט "יחד" אותו כתב צ'ולי זכאי עם הזמרת אישתאר והלחין ועיבד שי ראובני, זכה בקטגוריית השיר הים תיכוני הטוב ביותר במסגרת תחרות ה-Big Apple Music Awards בניו יורק. בשנת 2009, כתב את השיר "מקודשת", עבור הזמרת שרית חדד, שנכלל באלבומה ה-18 מרוץ החיים.

בשנת 2013, כתב את השיר "קול העולם" עבור מרגלית צנעני וזהבה בן. השיר הפך ללהיט וכבש את פסגת המצעד של מדיה פורסט. בשנת 2018 כתב את "צועקת" עבור עדן בן זקן.

ברבעון האחרון לשנת 2019, השיר ״את״, מתוך אלבומו של אייל גולן-הלב על השולחן, שנכתב והולחן ע״ זכאי ואלי קשת, דורג במקום השלישי במצעד שירי העשור.

זכאי נשוי לאוסנת ולהם שלושה ילדים.

קישורים חיצוניים
----------------

* צ'ולי זכאי, באתר שירונט
* צ'ולי זכאי, באתר MusicBrainz (באנגלית)
* צ'ולי זכאי, באתר MOOMA (בארכיון האינטרנט)
* שחר אמאנו, האיש שהכניס ערבית לפלייליסט של גלגל"צ, באתר mynet (כפי שנשמר בארכיון האינטרנט), 14 באוגוסט 2009
* חריף, האנשים מאחורי הקלעים במוזיקה הים תיכונית- צ'ולי זכאי

הערות שוליים
------------

1. ↑  "יחד" של קובי פרץ ואישתאר זכה בפרס בינלאומי, חריף, ‏ 27/10/09
2. ↑  SaritHadadOfficial (2009-09-22), *שרית חדד - מקודשת - Sarit Hadad - Sacred*, נבדק ב-2018-08-11

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: abd88e20-3461-4f03-9c44-7ac0a5e96804

 |
**Shiny Happy People** (בעברית: **אנשים זורחים מאושרים**) הוא שיר שבוצע על ידי להקת הרוק האמריקאית אר.אי.אם ויצא בשנת 1991. השיר נכלל באלבום "Out of Time" שהוציאה הלהקה בשנה זו. בהקלטת השיר השתתפה קייט פירסון מלהקת B-52's, שהשתתפה גם בקליפ לשיר.

הסינגל יצא תחילה בבריטניה במאי 1991, ובארצות הברית יצא ארבעה חודשים לאחר מכן. הוא הגיע למקום העשירי במצעד הבילבורד הוט 100, ולמקום 6 במצעד הסינגלים הבריטי, והיה לשיר הראשון של אר.אי.אם שהגיע לעשרת הגדולים בבריטניה. הלהקה ביצעה את השיר בתוכנית סאטרדיי נייט לייב ב-13 באפריל 1991. השיר היה לשיר הנושא בתוכנית הפיילוט שלא שודרה של הסדרה חברים, שנקראה אז בשם "Friends Like Us".

למרות הצלחתו של השיר חברי הלהקה לא אהבו את השיר. ב-2016 אמר סולן הלהקה מייקל סטייפ לאיש ה-BBC אנדרו מאר כי "זהו שיר פופ שנכתב עבור ילדים, זה בדיוק מה שזה". עוד הוא אמר: "אם היה שיר אחד של אר.אי.אם שהיה נשלח לחלל כמייצג את שיריה, לא הייתי רוצה שיישלח שיר זה".

על אף חוסר האהדה של הלהקה לשיר, בשנת 1999 היא ביצעה פרודיה שנקראה "Furry Happy Monsters" (מפלצות שעירות מאושרות) בתוכנית רחוב סומסום בארצות הברית, עם דמות של קייט פירסון השרה ברקע המגולמת על ידי סטפני ד'ברוזו. מנגינת השיר בוצעה על ידי התזמורת הפילהרמונית המלכותית.

קליפ
----

בקליפ מופיעים חברי הלהקה וקייט פירסון כאשר הם מקפצים ורוקדים, על רקע קיר מלא ציורים הזז הצידה תוך כדי ביצוע השיר. בהמשך השיר מצטרפים אליהם רקדנים רבים אחרים לריקוד.

קישורים חיצוניים
----------------

* מידע על היצירה "Shiny Happy People" באתר מיוזיק בריינז
* מידע על הסינגל "Shiny Happy People" באתר מיוזיק בריינז
* מידע על היצירה "Shiny Happy People" באתר Discogs
* סרטון השיר "Shiny Happy People" באתר יוטיוב

הערות שוליים
------------

1. ↑  Saturday Night Live - Season 16, Episode 17: Catherine O'Hara/R.E.M, באתר tv.com‏,
2. ↑  אנדרו מאר, REM Talk Donald Trump on Andrew Marr show, Michael Stipe Mike Mills, באתר יוטיוב‏, 26 בספטמבר 2016

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: 715cf136-a6df-332f-86d6-f91095b910dc
* MusicBrainz work: 2b4a5d27-2cc2-4faf-9d2d-f048f8d774c6

 |
**תיארוך איזוכרון** היא שיטת תיארוך רדיומטרי המשמשת לתיארוך של סלעים. השיטה מיושמת לעיתים על סלעים מחוץ לכדור הארץ, כמו מטאוריטים. 

היתרון בשיטה זו הוא שאין צורך להניח את כמותו המקורית של איזוטופ הבת. למעשה, באמצעות השיטה ניתן להעריך את כמותו המקורית של יסוד הבת. השיטה דורשת שלתוצר ההתפרקות יהיה איזוטופ יציב נוסף לזה שאליו דועך איזוטופ האב.

תיאור השיטה
-----------

איור של שיפוע הגרף במהלך הזמן
דגימות ממינרלים שונים נלקחות מהסלע. בכל דגימה נמדדות כמות איזוטופ האב (יסומן P), איזוטופ הבת (יסומן D), ואיזוטופ אחר מאותו יסוד של איזוטופ הבת (יסומן Di). התוצאות נכתבות בגרף שבו ציר ה-x הוא היחס {\displaystyle P/Di} וציר ה-y הוא היחס {\displaystyle D/Di}. אמור להתקבל קו ישר ומשיפועו ניתן לחשב את גיל הסלע.

הסבר
----

בתהליך היווצרותו של הסלע, חומרים מתקבצים במינרלים לפי תכונותיהם הכימיות. מכיוון ששני האיזוטופים של אותו יסוד מגיבים כימית באופן דומה, היחס {\displaystyle D \over D\_{i}} יהיה זהה בכל הדגימות. בכל דגימה תתקיים המשוואה הבאה:

{\displaystyle {D+\Delta {P}\_{t} \over D\_{i}}={\Delta {P}\_{t} \over P-\Delta {P}\_{t}}\left({P-\Delta {P}\_{t} \over D\_{i}}\right)+{D \over D\_{i}}}
כאשר:

D הוא איזוטופ הבת.
Di הוא איזוטופ אחר של יסוד הבת.
P הוא איזוטופ האב.
ΔPt הוא כמות איזוטופ האב שהתפרקה במהלך זמן t.
ניתן להוכיח משוואה זו באמצעות אלגברה פשוטה.
במשוואה זו ישנו גורם אחד שאי אפשר למדוד אותו ישירות והוא ΔPt. הגורם {\displaystyle D+\Delta {P}\_{t}} הוא כמות איזוטופ הבת שמוצאים בזמן המדידה, ו- {\displaystyle P-\Delta {P}\_{t}} הוא כמות איזוטופ האב שמוצאים בזמן המדידה. אם נחשוב על משוואה זו כמשוואה בשני נעלמים, {\displaystyle D+\Delta {P}\_{t} \over D\_{i}} ו-{\displaystyle P-\Delta {P}\_{t} \over D\_{i}}, נקבל משוואה ליניארית שהשיפוע שלה הוא {\displaystyle \Delta {P}\_{t} \over P-\Delta {P}\_{t}}, והוא ניתן למדידה בקלות. מהיחס הזה ניתן לחשב את גיל הסלע כמו בכל שיטת תיארוך רדיומטרי. בפרט, לאחר זמן מחצית חיים אחד, {\displaystyle P-\Delta (P)\_{t}=\Delta (P)\_{T}}, כלומר כמות איזוטופ האב שנשארה שווה לכמות איזוטופ הבת, והשיפוע יהיה 1.

קישורים חיצוניים
----------------

* תיארוך איזוכרוני, באתר talk.origins (באנגלית)
**הסכם טריפרדיסוס** (ביוונית: **Συμφωνία του Τριπαραδείσου**) היה הסדר פוליטי שנחתם בשנת 321 לפנה"ס, וסיים את מלחמת הדיאדוכים הראשונה.

בשנת 323 לפנה"ס מת אלכסנדר הגדול מלך מוקדון, כשהוא מותיר מאחוריו אימפריה ענקית ללא יורש ברור. מצביאיו של אלכסנדר חתמו ביניהם על הסכמי בבל שהסדירו את הירושה. אחיו למחצה, פיליפוס השלישי ובנו הפעוט אלכסנדר, הוכתרו כמלכים. כעוצר עבורם מונה פרדיקס, וכל אחד מהמצביאים קיבל לידיו ארץ מהאימפריה, ומונה לסטרטגוס שלה לזמן בלתי מוגבל. עם זאת, התנהגותו הכוחנית של פרדיקס והתעקשותו לשמור על האימפריה מאוחדת, לא עלו בקנה אחד עם שאיפותיהם של שאר המצביאים, אשר כונו דיאדוכים ("יורשים"), ובשנת 322 לפנה"ס פרצה מלחמת הדיאדוכים הראשונה אשר הסתיימה בשנת 321 לפנה"ס עם מותו של פרדיקס.

עם מותו של פרדיקס, התכנסו הדיאדוכים המנצחים בעיר טריפרדיסוס (אנ') בצפון סוריה, והסדירו את חלוקת האימפריה מחדש. על הכינוס ניצח אנטיפטרוס הקשיש, אשר היה מאדריכלי הניצחון על פרדיקס והיה כעת הדיאדוך החזק מכולם. אלו שתמכו באנטיפטרוס במהלך המלחמה, תלמי, אנטיגונוס מונופתלמוס וליסימכוס, תוגמלו והושארו בידיהם ארצותיהם רחבות הידיים, ואף הוספו להם שטחים מהאדמות שנלקחו מפרדיקס. אנטיגונוס אף מונה ל"מפקד כל הגיסות שקודם פיקד עליהם פרדיקס". הדיאדוכים שהיו נאמנים לפרדיקס, סולקו ממשרותיהם או נרצחו, והללו ניתנו לדיאדוכים נאמנים יותר. אאומנס סולק ממשרת מושל קפדוקיה ופפלגוניה, והתפקיד ניתן לניקנור. סלאוקוס מונה כמושל בבל, וכמפקד ההטיירוי במקומו מונה קסנדרוס, בנו של אנטיפטרוס, אשר הועלה גם לדרגת כיליארך. במעמד המלכים לא חל כל שינוי, ואנטיפטרוס מונה כעוצר במקומו של פרדיקס, זאת פרט לתפקידו החשוב כסטרטגוס של מוקדון, יוון ואיליריה.

הכינוס הופרע בידי הנסיכה אורידיקה נכדתו של פיליפוס השני, מלך מוקדון ואשתו של המלך פיליפוס השלישי. אורידיקה, שחפצה בתפקיד משמעותי יותר עבור בעלה מאשר תפקיד של שליט בובה, ניסתה לעורר מרד של החיילים כנגד הדיאדוכים, ואנטיפטרוס כמעט נהרג אולם חולץ בעור שיניו בידי אנטיגונוס וסלאוקוס. אנטיפטרוס הצליח להרגיע את המורדים, אולם לא היה יכול להעניש את אורידיקה שהייתה באופן רשמי המלכה. לפיכך הוא נאלץ להמשיך ולהחזיק בה, והיא נאלצה להמשיך ולציית להוראותיו. מלאכת דיכוי תומכיו של פרדיקס, אשר החשובים שבהם היו אאומנס, אחיו אלקטס, ומפקד הצי אטלוס, הופקדה בידי אנטיגונוס. השלום החדש לא האריך ימים, כיוון שבשנת 319 לפנה"ס מת אנטיפטרוס, ופוליפרכון וקסנדרוס פתחו במלחמת ירושה על תואר העוצר, כשאליהם מצטרפים בחדווה כל שאר הדיאדוכים. על שמם של אלו קרויה סדרת מלחמות זו "מלחמות הדיאדוכים". המלחמות קרעו לגזרים את האימפריה, וכל אחד מהדיאדוכים הפך את עצמו למלך בארצו.

לקריאה נוספת
------------

* דוד גולן, **תולדות העולם ההלניסטי**, ירושלים: הוצאת הספרים ע"ש י"ל מאגנס, מהדורה ראשונה תשמ"ג, מהדורה שנייה תשמ"ז.

* Errington, "**From Babylon to Triparadeisos: 323-320 B.C**.", in The Journal of Hellenic Studies, Vol. 90, 1970, 49-77.

הערות שוליים
------------

1. ↑  Errington, p. 67.
2. ↑  אריאנוס, "**אירועים אחרי מותו של אלכסנדר**". בתוך: יעקובי, **פרגמנטים**, 156, 9.
3. ↑  על השינויים שנעשו בתפקידי המושלים ראו: Errington, p. 70.
4. ↑  גולן, עמ' 69-70.
5. ↑  גולן, עמ' 69, הערה 27.
6. ↑  דיודורוס, ספר שמונה עשר, 44.
**קבוצת הבייסבול "באלאשיחה"** (ברוסית: **Бейсбольная Команда "Балашиха"**) היא קבוצה מקצוענית המייצגת את העיר בלאשיחה ממחוז מוסקבה באליפות רוסיה בבייסבול. זכתה באליפות ברית המועצות הראשונה, בעונת 1989 וזכתה לאחר מכן 6 פעמים באליפות רוסיה, האחרונה בעונת 2001.

היסטוריה
--------

בלאשיחה יוצגה לראשונה באליפות ברית המועצות, על ידי קבוצת סק"א-29, שהייתה אלופת ברית המועצות הראשונה וזכתה לאחר מכן באליפות רוסיה 6 פעמים.

בשנים 1990–2008 שיחקה הקבוצה בשמות: "צסק"א-וו"ס", "סק"א וו"ס", "VVIA-בלאשיחה", "פטריוטים".

מאז 2009, הקבוצה מורכבת ממאמנים, מורים ותלמידים בכירים של בית הספר לספורט המקומי.

בשנים 2012–2013, בשל ארגון מחדש של מועדוני הצבא (אימונים באצטדיון הבייסבול הצבאי בוצעו ללא תשלום) וחוסר היכולת לשלם דמי שכירות עבור מגרש הבייסבול עבור אימונים ומשחקים לרשויות העיר, התוצאה הסופית בשנים 2012–2013 - מקום 7 באליפות רוסיה.

בעונת 2015 סיימה במקום השלישי באליפות.

תארים
-----

אליפות ברית המועצות
* זכייה (1): 1989
* סגנות (1): 1990

אליפות רוסיה
* זכייה (6): 1996, 1997,1998, 1999, 2000, 2001
* סגנות (7): 1994, 1995, 2002, 2003, 2004, 2005, 2006
* מקום שלישי (2): 1993, 2015

קישורים חיצוניים
----------------

* בלאשיחה, ברשת החברתית VK
עמוד החתימות והחותמות בהסכם
**הסכם לונדון** (מכונה לעיתים **הסכם לונדון השני**. באנגלית: **Treaty of London**; צרפתית: **Traité de Londres**) היה הסכם בינלאומי שנחתם ב-11 במאי 1867. כיוון שנחתם לאחר מלחמת שבעת השבועות ולאחר משבר לוקסמבורג, להסכם היו השלכות נרחבות על לוקסמבורג ועל מערכת היחסים בין המעצמות האירופיות.

השפעות
------

התוצאה המיידית החשובה ביותר של ההסכם, כפי שנכתב בסעיף 1, הייתה אשרור האוניה הפרסונלית בין ארצות השפלה ולוקסמבורג, תחת שלטון בית אורנז'-נאסאו. משבר לוקסמבורג פרץ לאחר שנפוליאון השלישי, הקיסר הצרפתי, ניסה לקנות את לוקסמבורג מווילם השלישי. כתוצאה מכך השמירה על לוקסמבורג בבעלות הולנדית, ללא התערבות של צרפת, הייתה בעלת חשיבות עליונה לפרוסיה.

הנייטרליות של לוקסמבורג, שעליה הוסכם בהסכם לונדון הראשון, אושררה גם כן. הצדדים שלא חתמו על ההסכם הראשון הפכו לאחראים על הנייטרליות של לוקסמבורג (בלגיה הייתה יוצאת דופן כיוון שהיא עצמה הייתה מחויבת לנייטרליות).

על מנת לוודא שלוקסמבורג תישאר נייטרלית, הוחלט כי ביצורי העיר לוקסמבורג (הידועים בכינוי "גיברלטר של הצפון") יפורקו ולא ייבנו מחדש. הפירוק של מערכת הביצורים נמשך שש-עשרה שנים, ועלה 1.5 מיליון פרנק צרפתי. במסגרת פירוק הביצורים נהרסו 24 ק"מ של ביצורים תת-קרקעיים ו-40,000 מ"ר (10 אקרים) של חרכי ירי, סוללות, קסרקטינים וכדומה. יתר על כן, נקבע כי חיל המצב הפרוסי ייסוג מהעיר לאחר ששהה בה מאז קונגרס וינה של 1815.

בעקבות מלחמת שבעת השבועות קרסה הקונפדרציה הגרמנית. שתיים מחברות הקונפדרציה לשעבר, הדוכסות הגדולה של לוקסמבורג ודוכסות לימבורג, עברו לחזקתו של המלך ההולנדי. פירוק הקונפדרציה אושרר בהסכם לונדון על מנת לפשט את המצב, והוצהר כי מעתה ואילך לוקסמבורג יהיו "חלקים חשובים בממלכת ארצות השפלה". לוקסמבורג הצטרפה להסכם המכס הגרמני החדש, הצולפריין, ונותרה בו עד ה-1 בינואר 1919.

החותמים
-------

נציגי כל המעצמות האירופיות הגדולות חתמו על ההסכם:

* רודולף אפוניי ייצג את האימפריה האוסטרית
* סילביין ואן דה וייר ייצג את ממלכת בלגיה
* הנסיך דה לה טור ד'אווריין-לוראגו ייצג את הקיסרות הצרפתית השנייה
* המרקיז ד'אזליו ממלכת איטליה
* הברון דה טורנאקו ועמנואל סרוואיס ייצגו את הדוכסות הגדולה של לוקסמבורג
* הברון בנטינק ייצג את ממלכת ארצות השפלה
* הרוזן ברנסטרוף-סטינטנברג ייצג את ממלכת פרוסיה
* הברון ברונואו ייצג את האימפריה הרוסית
* לורד סטנלי ייצג את הממלכה המאוחדת

איטליה לא הייתה אמורה להגיע לכנס, אך המלך ויטוריו אמנואלה השני שכנע את המלכים והקיסרים האחרים להזמין את נציגו. הקשר בין איטליה ללוקסמבורג היה רופף מאוד, וההסכם לא השפיע על איטליה בצורה משמעותית. אולם, הייתה זו הפעם הראשונה שבה איטליה הוזמנה להשתתף בוועידה בינלאומית על בסיס היותה מעצמה, ומסיבה זו להזמנה הייתה חשיבות סמלית רבה באיטליה.

קישורים חיצוניים
----------------

ויקישיתוף מדיה וקבצים בנושא **הסכם לונדון** בוויקישיתוף
* הנוסח המלא בצרפתית של הסכם לונדון

הערות שוליים
------------

1. ↑  Treaty of London, Article I
2. ↑  Treaty of London, Article II
3. ↑  Treaty of London, Article V
4. ↑  World Heritage List - Luxembourg. UNESCO, 1 October 1993. Retrieved on 2 July 2006.
5. ↑  Treaty of London, Article IV
6. ↑  Treaty of London, Article VI
**הוקון מגנוססון** (בנורדית עתיקה: **Hákon Magnússon**, בנורווגית: **Håkon Magnusson**;‏ 10 באפריל 1270 – 8 במאי 1319) היה מלך נורווגיה מ-1299 ועד מותו.

חייו
----

הוקון היה בנם הצעיר ביותר שנותר בחיים של מגנוס השישי ("המחוקק") ושל רעייתו, אינגבורג מדנמרק. מצד אמו הוא היה צאצא של אריק הרביעי, מלך דנמרק. ב-1273 הוכרז אחיו הבכור, אריק כמלך-שותף תחת מלכותו של אביהם, מגנוס השישי. באותה עת הוענק להוקון התואר "דוכס נורווגיה" ולאחר מותו של אביו משל הוקון על אזור רחב סביב לאוסלו וסטוונגר, בכפיפות לאריק. הוקון ירש את כס המלכות כאשר מת אחיו אריק ללא יורשים זכרים.

הוקון נשא לאישה את יופמיה, בתו של גינתר, רוזן ארנשטיין. ב-1312 נישאה בתו החוקית היחידה, אינגבורג, לדוכס השוודי אריק, אחיו הצעיר של בירגר, מלך שוודיה. בנם, מגנוס הרביעי, מלך שוודיה, ירש את הוקון החמישי כמלך נורווגיה. בנוסף הייתה להוקון בת בלתי חוקית בשם אגנס.

במהלך תקופת מלכותו של הוקון, עברו בהדרגה הפונקציות של עיר הבירה מברגן לאוסלו, למרות שבשום עת לא יצאה הצהרה רשמית על כך. הוקון קשור גם לבנייתה של טירת אקרשהוס באוסלו ושל מבצר בוהוס (כיום בשוודיה). במהלך תקופת מלכותו הוא המשיך במדיניות המלחמתית של אחיו כנגד דנמרק, אך ב-1309 הוא כרת סוף סוף חוזה שלום שבאופן כללי שם קץ לתקופת המלחמות בין שתי הממלכות. בענייני הפנים הוא ניסה באופן נמרץ ובהצלחה להגביל את כוחם של האצילים ולחזק את מעמד המלוכה.

הוקון החמישי מת ב-1319 ונכדו, מגנוס הרביעי, מלך שוודיה, שהיה אז בן שלוש, ירש את כסאו תחת השם מגנוס השביעי, מלך נורווגיה. בתו של הוקון, אינגבורג, הוכרה כעוצרת של בנה.

הוקון החמישי נקבר בכנסייה מריה הקדושה באוסלו. שרידיהן של שתי גופות, שהסברה היא שהן של הוקון ושל יופימיה, התגלו בחפירות שנערכו בהריסות הכנסייה והועברו למאוזולאום המלכותי בטירת אקרשהוס.

קישורים חיצוניים
----------------

ויקישיתוף מדיה וקבצים בנושא **הוקון החמישי, מלך נורווגיה** בוויקישיתוף
* הוקון החמישי, מלך נורווגיה, באתר אנציקלופדיה בריטניקה (באנגלית)
* הוקון החמישי, מלך נורווגיה, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 90362622
* GND: 1271811014
* ISNI: 0000 0003 6281 7676
* LCCN: n2011009913
* NTA: 073641405
* VcBA: 495/285421
* VIAF: 227610670
* WorldCat: lccn-n2011009913

 |
**בלאקנד דת' מטאל** (**Blackened Death Metal**), הידוע גם בשם **בלאק-דת'** (**Black-Death**) הוא ז'אנר פיוז'ן של מטאל קיצוני בתוך סגנון הדת' מטאל והבלאק מטאל, המהווה שילוב של דת' מטאל ובלאק מטאל. לעיתים קרובות, הבלאקנד דת' מטאל מתאפיין בקרבה מוזיקלית רבה יותר לדת' מטאל מאשר לבלאק מטאל, אך מושפע יותר מתרבות הבלאק מטאל, המאופיינת באיפור קורפס פיינט ולבוש קיצוני של חברי הלהקה, שטניזם, שירים בנושאים אפלים (מוות, אובדן, צער) ועוד.

היסטוריה
--------

גם בלאק מטאל וגם דת' מטאל התפתחו מאותו יבול של להקות אקסטרים מטאל (מטאל קיצוני) מוקדמות כמו Possessed,‏ Kreator,‏ Sodom,‏ Venom,‏ Celtic Frost ו-Bathory. להקות אלו, בין היתר, הובילו לאלמנטים משותפים בין ז'אנרים קיימים. להקות דת' מטאל מוקדמות בעלות אלמנטים מסוימים במשותף עם בלאק מטאל כוללות את Sepultura המוקדמת, Morbid Angel ו-Deicide. ג'ון מקאנטי, גיטריסט וזמר להקת הדת' מטאל Incantation, ציין כי הוא ולהקתו שואבים השפעה גם מבלאק מטאל. להקת הבלאק מטאל המכוננת Darkthrone החלה לנגן דת' מטאל לפני שהתפתחה לסגנון שבו בעיקר היו ידועים.

תתי-סגנונות
-----------

### בלאק-דת' מלודי

**בלאק-דת' מלודי** (**Melodic Black-Death**), הידוע גם בשם **בלאקנד דת' מטאל מלודי** (**Blackened Melodic Death Metal**), הוא תת-ז'אנר של של בלאקנד דת' מטאל ומטאל קיצוני המתאר את הסגנון שנוצר כאשר להקות דת' מטאל מלודיות החלו לקבל השראה מבלאק מטאל ומהרומנטיקה האירופית. עם זאת, בניגוד לרוב הבלאק מטאל האחר, הגישה הזו לז'אנר משלבת תחושה מוגברת של מלודיה ונרטיב.

להקות בולטות בתחום: Dissection,‏ Sacramentum ו-Unanimated.

### וור מטאל

**וור מטאל** (באנגלית: **War Metal, "**מטאל מלחמתי") הידוע גם בשם **וור בלאק מטאל** (**War Black Metal**) או **ביסטיאל בלאק מטאל** (**Bestial Black Metal**, "בלאק מטאל חייתי") הוא תת-ז'אנר אגרסיבי, קקופוני וכאוטי של בלאקנד דת' מטאל.

להקות בולטות בתחום: Blasphemy,‏ Archgoat ו-Bestial Warlust.

רשימת להקות
-----------

* דייסקשן (Dissection)
* בהמות (Behemoth)
* אנג'לקורפס (AngelCorpse)
* בלפגור (Belphegor)
* הייט (Hate)
* דיסטרויר 666 (Destroyer 666)
* סקרמנטום (Sacramentum)
* בלספמי (Blasphemy)
* נאגלפר (Naglfar)
* ארצ'גואט (Archgoat)

ראו גם
------

* בלאק מטאל
* דת' מטאל

הערות שוליים
------------

1. ↑  *Devian - Ninewinged Serpent Album Reviews, Songs & More | AllMusic* (באנגלית), נבדק ב-2022-07-16
2. ↑  Albert Mudrian, **Precious metal : Decibel presents the stories behind 25 extreme metal masterpieces**, Cambridge, MA : Da Capo Press, 2009, מסת"ב 978-0-306-81806-6
3. ↑  Joel McIver, **Extreme metal**, London : Omnibus, 2000, מסת"ב 978-0-7119-8040-2
4. ↑  Darkthrone - Encyclopaedia Metallum: The Metal Archives, www.metal-archives.com
5. ↑  J. Andrew, Blackened Melodic Death Metal: A History Lesson, Metal Injection, ‏2015-02-19 (ב־American English)
**אלברטו דה חסוס ספאטה אוריולה** (בספרדית: **Alberto de Jesús Zapata Urriola**; נולד ב-28 בפברואר 1979) הוא כדורגלן עבר פנמי, ששיחק בעמדת החלוץ.

קריירת מועדונים
---------------

ספאטה התחיל את הקריירה שלו בקבוצת הכדורגל ריאל אספניה ההונדורסית, ממנה עבר לווידה, אותה עזב בדצמבר 1999 לאחר שטען כי המועדון לא שילם לו את שכרו. בשנת 2000, הא חתם בטאורו מליגת העל הפנמנית. כעבור שנה הושאל לטקוס מהליגה המקסיקנית השנייה וחזר לטאורו בסיום העונה. בהמשך, שיחק בצ'וריו, אליאנסה פנמה סיטי, קלוב אולימפיה, מוניסיפל ולנסיה וסן פרנסיסקו.

ב-1 בפברואר 2009, ספאטה חתם במכבי נתניה מליגת העל. ב-23 בפברואר, ספאטה ערך את הופעת הבכורה שלו בקבוצה בניצחון 1-2 נגד בית"ר ירושלים. ב-25 באפריל, הוא הבקיע את שער הבכורה שלו בקבוצה בניצחון 0-1 נגד הפועל פתח תקווה. בקיץ 2009, חזר לאל סלוודור וחתם באליאנסה.

עד לפרישה, ספאטה שיחק בסן פרנסיסקו, ספורטינג סן מיגליטו ואתלטיקו נסיונל.

קריירה בינלאומית
----------------

ספאטה ערך את הופעת הבכורה שלו בנבחרת פנמה, במשחק ידידות, בו ניצחה פנמה 1-4 את גואטמלה. ב-21 ביוני, ספאטה הבקיע את שער הבכורה שלו בנבחרת בניצחון 0-2 נגד ונצואלה.

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר National Football Teams
* פרופיל, באתר FootballDatabase.eu

הערות שוליים
------------

1. ↑  חן מישל, ‏אלברטו זפאטה חתם בנתניה: אני שמח להיות כאן, באתר ONE‏, 1 בפברואר 2009

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"אלברטו ספאטה"**.
**הוקו חשוף-פנים** (שם מדעי: ***Crax fasciolata***) הוא מין של תרנגולאי ממשפחת ההוקיים החי ביערות אמריקה הדרומית. הוא קשור למין הוקו גדול והוא קיבל את שמו עקב פניו החשופות מנוצות.

הוקו זה מצוי בטבע בברזיל, מזרח בוליביה, פרגוואי ובצפון ארגנטינה. הוא מצוי סביב אגן האמזונאס וביערות לחים טרופיים וסובטרופיים וכן בערבות הסראדו ובפנטנל.

תיאור
-----

ההוקו הוא עוף בגודל בינוני. אורכו הממוצע 86-92 ס"מ ומשקלו 2.2 - 2.8 ק"ג. הוא בעל דו-צורתיות זוויגית: הזכר בעל נוצות שחורות כמעט לגמרי, חוץ מאזור השת הלבן. לראשו ציצה שחורה, פניו אפורות חשופות מנוצות ומקורו צהוב ומעוקל מעט. הנקבה, הקטנה ממנו, בעלת גב, כנפיים וזנב חומים, מסורטטים בלבן; ראש וחזה שחורים עם פנים חשופות בצבע לבן; ציצה בעלת נוצות שחורות ולבנות לסירוגין ומקור אפור. אזור הבטן התחתונה והשת של הנקבות ערמוני-חום, והרגליים ורודות.

ההוקים הם קרובים רחוקים של הפסיונים, והם חיים לרוב על הקרקע, אך יכולים לעופף אל הענפים הנמוכים. הם לרוב אוכלי פירות, אך מגוונים גם בזרעים, פרחים וחסרי חוליות שהם מוצאים. מספר אוכלוסיות מבקרות בבריכת מלח, מהם הם לקטים מלחים חיוניים. ההוקים חיים בזוגות או בבדידות, והם מקננים בין העצים בקן מורכב מענפים וזרדים, בו הנקבות מטילות 2 עד 5 ביצים.

ההוקו מצוי בסכנת הכחדה למרות האוכלוסיות הנפוצות שלו, מאחר שהוא נפגע מציד, ובית גידולו המיוער נפגע באזורים רבים, דבר שיפגע באוכלוסיות השונות.

### תת-מינים

* *Crax fasciolata fasciolata*
* *Crax fasciolata grayi*
* *Crax fasciolata pinima*

קישורים חיצוניים
----------------

ויקישיתוף מדיה וקבצים בנושא **הוקו חשוף-פנים** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* ADW
* ITIS
* NCBI
* GBIF
 |

הערות שוליים
------------

1. ↑  הוקו חשוף-פנים באתר הרשימה האדומה של IUCN

  

נקבת ההוקו
**הוקון זיגרודסון** (בנורדית עתיקה:  **Hákon Sigurðarson**, בנורווגית:  **Håkon Sigurdsson**;‏ 937 – 995) היה השליט דה פקטו של נורווגיה מ-975 ועד למותו.

ראשית חייו
----------

הוקון היה בנו של זיגרוד הוקונסון, רוזן לאדה והשליט של טרונדלג ושל הלוגלנד. אמו הייתה ברגיוט, בתו של תורה רגנולדסון, רוזן מור. על פי אדם מברמן הוא היה "מצאצאיו של איבר, ומגזע ענקים". בסאגות נטען שהוקון הוא צאצא מהשושלת האלוהית של סימינג, בנו של אודין. האבנים הרוניות של הרוזן הוקון שבשוודיה עשויות להתייחס אלי.

שלטונו
------

הוקון נעשה רוזן לאחר שאביו נהרג על ידי אנשיו של האראלד השני, מלך נורווגיה ב-961. לזמן מה הוא לחם לצדו של המלך האראלד, עד שנאלץ להימלט לדנמרק, שם מצא מקלט אצל האראלד "כחול השן". בדנמרק הוא היה שותף עם האראלד "כחול השן" כנגד האראלד השני.

ב-971 עמד הוקון מאחורי מותו של האראלד השני במסגרת קנוניה של האראלד "כחול השן", שהזמין את בנו המאומץ לדנמרק כדי לעניין אותו בשליטה בנחלות דניות חדשות. בין הוקון לבין אֶחָיו של האראלד השני ששרדו פרצה מלחמת אזרחים, אך הוקון יצא ממנה מנצח. לאחר מכן משל הוקון בנורווגיה כמלך וסאל של האראלד "כחול השן", אך בפועל הוא היה שליט עצמאי. הוקון תקף עבור האראלד את יטאלנד והרג את שליטה, הרוזן אוטר. כאשר היה הוקון בדנמרק, אילץ אותו האראלד לטבול לנצרות וסיפח אליו אנשי כנסייה שישובו איתו לנורווגיה ויפיצו בה את הנצרות. כאשר באה שעתו של הוקון לשוב לצאת לדרך הוא הורה לאנשי הכמורה לחזור לחוף.

בערך בשנים 973 – 974 הוא יצא לדנמרק כדי לסייע להאראלד "כחול השן" בהגנת ממלכתו כנגד אוטו השני, קיסר האימפריה הרומית הקדושה, כוחותיו של הקיסר הצליחו לחסום את ניסיונו של האראלד להסיר מעליו את עולם של הגרמנים. לאחר מכן לא שילם יותר הוקון מס לדנמרק.

הוקון היה מאמין אדוק באלים הנורדים הישנים וכאשר האראלד "כחול השן" ניסה לכפות עליו את הדת הנוצרית בשנת 975 לערך, הפר הוקון את בריתו עם דנמרק. ב-977 נמלט לחצרו של הוקון ולדימיר הראשון, נסיך קייב, קיבץ סביבו מספר רב ככל האפשר של לוחמים ויקינגים כדי להשיב לידו את העיר נובגורוד ובשובו בשנה שלאחר מכן הוא פתח במסע מלחמה כנגד יארופולק, נסיך קייב. ב-986 הובס צי פלישה דני של שכירי חרב ויקינגים בקרב הוירונגוור.

מותו
----

ב-995 פרץ עימות בין הוקון לבין אנשי טרונדלג (מרכז נורווגיה), כאשר הגיע לשם אולף טריגבאסון, שהיה נינו של האראלד הראשון, מלך נורווגיה. עד מהרה איבד הוקון את כל התמיכה שלו והוא נהרג על ידי עבדו וידידו, טורמוד קרק, בעודו מתחבא בחוות רימול שבמחוז מלהוס. לאחר מותו של הוקון זיגרודסון נמלטו שני בניו, אריק הוקונסון וסוון הוקונסון ומצאו מקלט אצל אולוף סקטקונונג, מלך שוודיה.

קישורים חיצוניים
----------------

ויקישיתוף מדיה וקבצים בנושא **הוקון זיגרודסון** בוויקישיתוף
* Cawley, Charles (August 2012), Haakon Sigurdsson (Norway Nobility), Foundation for Medieval Genealogy, retrieved August 2012
* הוקון זיגרודסון באנציקלופדיה אמריקנה (1920).
* הוקון זיגרודסון, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 13062315
* GND: 1060272504
* ISNI: 0000 0004 3427 4261
* SUDOC: 178084182
* VIAF: 308313473
* WorldCat: viaf-308313473

 |
**w3af**‏ (ראשי תיבות של "**W**eb **A**pplication **A**ttack and **A**udit **F**ramework") 
הוא כלי לבדיקות אבטחה וסריקה של יישומי אינטרנט, מבוסס קוד פתוח ונכתב בשפת Python.

הכלי מספק מידע על פגיעויות שונות העשויות לעזור בביצוע מבדקי חדירה. ניתן להשתמש בו דרך הממשק הגרפי ושורת הפקודה והוא זמין להורדה במערכות הפעלה שונות כגון: Linux, Windows, Mac OSX, FreeBSD, OpenBSD.

W3af פותח על ידי אנדרס ריאנקו (Andres Riancho) ושוחררה במרץ 2007 לאחר שנות השקעה רבות. בחודש יולי 2010 הודיעה החברה על הסכם חסות ושותפות עם חברת Rapid7. ההסכם שיתוף הפעולה נחתם במטרה לצמצם את זמני הפיתוח וכדי לזכות בהכרה גדולה יותר מצד משתמשים שאינם מכירים את W3af.

לתוכנה שני חלקים: 

* הליבה אשר מרכזת את התהליכים ומספקת ליישום תכונות על מנת לקבל תוצאה שתמצא את נקודת התורפה ותנצל אותם.
* תוספים כגון: Discovery, Audit, Grep, Attack, Output, Mangle, Evasion, Bruteforce, המשתפים מידע אחד עם השני באמצעות בסיס נתונים זהה.

ראו גם
------

* רחרחן
* בדיקת חדירות
* קאלי לינוקס
* Parrot Security
* Burp Suite
* OWASP ZAP
* P0f

קישורים חיצוניים
----------------

* 

* אתר האינטרנט הרשמי של W3af

* אתר האינטרנט הרשמי של W3af
* האתר הרשמי של W3af (באנגלית)
* עמוד התוכנה באתר Github (באנגלית)
משחק הוקי מים
**הוקי מים** (באנגלית: **Underwater hockey**) הוא ענף ספורט אותו משחקים תוך כדי שחייה וצלילה. המשחק נערך על קרקעית הבריכה בצלילה חופשית על ידי שתי קבוצות של שישה שחקנים. כל שחקן לובש סנפירים, משקפת, שנורקל, וכפפת-מגן ליד. לכל שחקן מחבט קצר (עד 30 ס"מ) בו חובטים בדסקית במטרה להכניסה לשער היריב.

המשחק
-----

במשחק משתתפות שתי קבוצות, בנות עשרה שחקנים כאשר רק שישה משחקים כל פעם וארבעה שחקנים הם "מחליפים".
לפני תחילת המשחק הדיסקית ממוקמת במרכז הבריכה והשחקנים ממתינים לשריקה או מכה במים שמסמנת את תחילת המשחק.
במהלך המשחק מעבירים השחקנים ביניהם את הדיסקית לאורך הבריכה על ידי מסירות מחבט בלבד והתקדמות בצלילה אל השער של הקבוצה הנגדית.
שתי הקבוצות נבדלות האחת מהשנייה בצבעם השונה של: המחבט, כובע המגן ובמקרים מסוימים, גם בצבעו של בגד השחייה. 
חברי שתי הקבוצות חופשיים לשחות בכל מקום בבריכה ולנסות להבקיע לקבוצה הנגדית. 

המשחק נמשך שלושים דקות והוא מחולק לשני חצאים של חמש עשרה דקות, שביניהם שלוש דקות הפסקה.

מגע בדיסקית ביד אסור ובמקרה של נגיעה בשוגג, אסור לשחקן לחבוט בה שוב עד ששחקן אחר נוגע בה. 

ניתן לחלק את חברי הקבוצה לשחקני התקפה ושחקני הגנה וגם שחקנים שמשלבים בין הגנה להתקפה.

משחק ההוקי מים יכול להתקיים רק בבריכות שהקרקעית שלהם עשויה מקרמיקה או שיש (רצפות חלקות שהדיסקית יכולה להחליק עליהן).

הדסקית עשויה בדרך כלל מעופרת ונמצאת בתוך כיסוי פלסטיק כדי לצמצם את החיכוך שלה עם קרקעית הבריכה. משקלה הוא כ-1.5 ק"ג וקוטרה כ-7.5 ס"מ.

היסטוריה
--------

הספורט פותח בשנת 1954 על ידי אלן בלייק ככל הנראה כדי לשמור ולשפר את כושר הצלילה של צוללני חיל הים הבריטי. גרסה אחרת טוענת שהמשחק הומצא במועדון צלילה בים ונועד לעונת החורף, בה קר מדי לצלול בים. ב-1955 התקיים באנגליה הטורניר הראשון בו השתתפו שלושה מועדונים.

ב-1959 הוקמה הפדרציה העולמית לפעילויות מתחת למים (נקראת בקיצור CMAS), שמרכזת את הפעילויות וההתאחדויות בעולם. כל שנתיים מקיימת הפדרציה תחרות בינלאומית בחודשים אפריל-מאי. ב-2006 התקיימה אליפות העולם לקבוצות, בה השתתפו 17 מדינות. מאז 2008 פעילה בתחום גם "התאחדות האתגר המימי" (World Aquachallenge Association) או בקיצור WAA שמארגנת את אליפויות העולם.

עד 2021 הייתה קיימת בישראל קבוצה אחת של הוקי תת-מימי, שמשחקת בבריכות גבעת אלה מאז 1997 בעונות הקיץ בלבד, ובקריית טבעון במהלך כל השנה, באוקטובר 2021 הקבוצה עזבה את בריכת חנה סנש בטבעון וכיום קבוצה זו מתאמנת בחיפה בבריכת מכבי שברחוב ביכורים על יד מרכז הכרמל.
באוגוסט 2021 הוקם מועדון הוקי מים נוסף בחיפה. שחקני הקבוצה מתאמנים בימי חמישי בבריכת בית בירם שבמתחם בית הספר הריאלי בחיפה.

קישורים חיצוניים
----------------

ויקישיתוף מדיה וקבצים בנושא **הוקי מים** בוויקישיתוף

הערות שוליים
------------

1. ↑  About Underwater Hockey
2. ↑  The evolution of Octopush
3. ↑  אתר הפדרציה
4. ↑  2006 CMAS Underwater Hockey World Championships - Tournament Results
5. ↑  אתר הבית של WWA
הרב **יוסף אוחיון** (1886–1956) היה דיין, מקובל ורבן של הקהילות היהודיות באיתזראר ובתיזנית שבמרוקו, ומחבר הספר "אבקת רוכל".

ביוגרפיה
--------

נולד בשנת 1886 (ה'תרמ"ו) בעיר איתזראר שבמרוקו לאסתר ולרב מרדכי אוחיון. אביו היה תלמיד חכם שהתפרנס ממסחר.

בצעירותו התחנך בישיבה בעיר איליג אצל הרב שלום אמזלג. שנים אלו עברו עליו בדוחק ובצמצום, בעיקר בגלל הריחוק מבית הוריו.

לאחר סיום לימודיו בישיבה, נישא לשרה בת הרב מכלוף סוויסה, והחל לעסוק במסחר, תוך כדי לימוד תורה. בשנים שלאחר מכן שימש כדיין, וכרב הקהילה היהודית באיתזראר ובתיזנית שבמרוקו.

במשך חייו שימש גם כמוהל, ונהג לסייע כספית למשפחות מעוטות יכולת שלא היה באפשרותן לעשות את סעודת הברית. כמו כן נודע בשקידתו בלימוד התורה, ורבות סופר על כך שלא שם ליבו לחפצים שנעלמו מביתו בעודו שקוע בלימוד. הודות לשליטתו בתורת הקבלה, התפרסם אף כבעל מופת סביב אזור מגוריו.

הלך לעולמו ב-6 באוגוסט 1956 (כ"ט באב ה'תשט"ז), ונקבר בתיזנית. בשנת 2002 הועלו עצמותיו לקבורה בבית העלמין בצפת.

חתניו היו הרבנים יעיש כהן ודוד סוויסה. נכדו, הרב יעקב כהן, ייסד את קרן "עוד יוסף חי", שפעלה להעלאת עצמותיו לישראל, וגם הוציאה לאור מספר ספרים העוסקים בתורתו ובדמותו.

חיבוריו
-------

* **אבקת רוכל** - דרושים בעניינים שונים (שני כרכים), הודפס בקזבלנקה בחייו
* **אמרי יוסף**

מספר חיבורים בכתבי יד שהיו באמתחתו, כדוגמת חיבור על השולחן ערוך, אבדו ולא יצאו לאור.

לקריאה נוספת
------------

* שמעון ואנונו, **אנציקלופדיה ארזי הלבנון** - לתולדות גאוני וחכמי יהדות ספרד והמזרח, הוצאת יפה נוף 2006

קישורים חיצוניים
----------------

* המקובל יוסף אוחיון, באתר MyTzadik
* הספר אבקת רוכל חלק א׳, באתר HebrewBooks
* Rabbi Yosef Ohayon, באתר Zissil
* יוסף אוחיון (רב), באתר "החכם היומי"

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007526429605171
* ISNI: 0000 0000 3774 3765
* LCCN: n2003070855
* VIAF: 21518973
* WorldCat: lccn-n2003070855

 |
**WGS84** (ראשי תיבות של: **W**orld **G**eodetic **S**ystem 19**84**; מערכת גאודזית עולמית) הוא סטנדרט של מידול כדור הארץ (דאטום) שמשמש בקרטוגרפיה, גאודזיה וניווט. הסטנדרט מכיל מערכת קואורדינטות קרטזית של כדור הארץ, דאטום וגאואיד המבוסס על כוח המשיכה לצורך מדידת גובה פני הים בכל מקום.

המערכת הוצעה בשנת 1984 (חודשה בשנת 2004) והיא מערכת הגאודזית העולמית השכיחה לשימוש עד היום. קדמו לה מערכות WGS60, WGS66 ו-WGS72.

זוהי מערכת הקואורדינטות הנפוצה כיום בעולם, ומכשירי GPS רבים עובדים לפיה.

פרמטרים
-------

* מרכז מערכת הצירים של המערכת הוא במרכז המסה של כדור הארץ בדיוק של עד 2 ס"מ.
* קו האורך 0 הוא לפי רשת IERS ‏(102.5 מטר מזרחית לקו גריניץ').
* אליפסואיד היחוס הוא IAG GRS 80. מידותיו של האליפסואיד:
	+ מחצית האלכסון הראשי הוא 6,378,137 מטר (מסומן a)
	+ שיטוח של 1/298.257223563 (מסומן f)
* גאואיד היחוס הוא מודל גליות EGM96 וההפרש שלו מהאליפסואיד הוא בין 85 ל-105 מטר.

הפרשים בין ED50 לבין WGS84
--------------------------

קווי האורך והרוחב של שתי המערכות זהות בצפון מזרח רוסיה. בתנועה הקווים דרומה ומזרחה, הקווים של ED50 נעים מהר יותר מקווי WGS84. כך שבאזור ספרד יש הפרש של 100 מטר ובישראל הפרש של כ-150 מטר כאשר קווי הרשת של ED50 דרומיים יותר מאשר WGS84.

ראו גם
------

* ECEF

קישורים חיצוניים
----------------

ויקישיתוף מדיה וקבצים בנושא **WGS84** בוויקישיתוף
* מידע מאתר National Geospatial-Intelligence Agency

הערות שוליים
------------

1. ↑  [National Imagery and Mapping Agency Technical Report TR 8350.2 Third Edition, Amendment 1, 1 Jan 2000, "Department of Defense World Geodetic System 1984"
2. ↑  מידע על EGM96 מאתר NGA
3. ↑  ההפרש בין האליפסואיד לגאואיד בכל כדור הארץ